שמלות אוסקר לבנות
אוסקר למעצבים הישראלים? אתם קובעים
שלושה מעצבים ישראלים, שלוש שמלות נוצצות, לבנות ומיוחדות ושלוש כוכבות על השטיח האדום של האוסקר. עכשיו זה הזמן שלכם לשפוט: עם איזו שמלת כלה הייתם צועדים על השטיח האדום?
הדס נתנאל יום שלישי, 01 במרץ 2016, 18:04
בזמן שכולם מתעכבים על הפרסים שקיבלו הכוכבים, אנחנו החלטנו להתמקד בשמלות הלבנות שעיצבו המעצבים הישראלים לאירוע הנוצץ. גליה להב, ליהי הוד וברטה, שלוש מעצבות ישראליות ששמו את ישראל על המפה וזכו לעצב דגמים מיוחדים שעלו על השטיח האדום. תנו הצצה בשמלות של הערב המיוחד, בניחוח הישראלי ובסיפור שעומד מאחורי כל אחת מהן.
אופנתית ומרשימה: שמלה בעיצובה של גליה להב
לבנה עם כיסים, סרינה ויליאמס בשמלה של גליה להב (צילום: getty)
תחרות צרפתיות, קריסטלים וכיסים אופנתיים, שחקנית הטניס המדורגת במקום הראשון בעולם, סרינה ויליאמס, הגיעה לאוסקר בשמלה לבנה וצמודה עם שרוולים ארוכים. השמלה, בעיצובה של גליה להב, מעוצבת מתחרות צרפתיות בשילוב קריסטלים ונותנת מראה סקסי ועם זאת אלגנטי.
"זה היה מאוד מרגש וזה כבוד, היא שחקנית מאוד מוערכת", מספרת להב על הזכות שניתנה לה לעצב לויליאמס. "זאת שמלת כלה מקולקציית מגדל השן שנתפרה למידות שלה, מאוד שמחנו שהיא אהבה את הדגם של הקולקציה, ובחרה להופיע איתו על השטיח האדום ובמסיבות האוסקר", היא מוסיפה.
להב, שעיצבה שלוש שמלות ערב שבלטו באוסקר, האחת של השחקנית ג'יין וו, השנייה של השחקנית מגי גרייס והשלישית של ויליאמס, חולמת לעצב גם לכוכבת אנג'לינה ג'ולי, האם היא בדרך? את זה נגלה עוד בהמשך.
נוצצת ומחמיאה: שמלה בעיצובה של ברטה
מה אתם אומרים על הגב? הדוגמנית לי לוי בשמלת כלה בעיצובה של ברטה (צילום: יחצ)
מבין כל המעצבים המובילים, בחרה הדוגמנית לי לוי, שהוזמנה למסיבת האפטר פארטי של האוסקר במערב הוליווד של אלטון ג'ון, בדגם בעיצובה של ברטה. "איך שהיא קיבלה את ההזמנה היא ישר יצרה איתנו קשר והגיעה לסטודיו במיוחד", מספרת ברטה ומוסיפה, "השמלה שלבשה אידיאלית עבורה וזה כבוד וכיף גדול".
השמלה שלבשה לוי מככבת בקולקציית 2016, מדובר בשמלת רשת משובצת בקריסטלים, בגוונים של ניוד וכסף, שמלה עם שרוולים ארוכים ומפתח עמוק בגב. "שמלה קלילה שנוח להתנועע איתה. הגזרה היא סקסית ועם זאת מודרנית, מלפנים היא אלגנטית וגלאמית ומאחור יש מפתח שנותן את המראה הסקסי והאופנתי", היא מוסיפה.
זאת לא הפעם הראשונה ששמלה בעיצובה של ברטה מככבת, שכן בטקס מיס יוניברס שנערך לפני כחודשיים, בחרה מיס ארצות הברית ללבוש שמלת כלה מהקולקציה של ברטה. אם הייתה יכולה לבחור, הייתה רוצה לעצב שמלה לשחקנית סקרלט ג'והנסון, עד שזה יקרה מבטיחה ברטה, "זאת הצצה לקראת מה שעתיד לבוא".
מחורזת ותקופתית: שמלה בעיצובה של ליהי הוד
רואים את החרוזים? אנה בלוול בשמלה לבנה של ליהי הוד (צילום מסך אינסטגרם, anabelaval@)
אחרי ששמלת הכלה בעיצובה של ליהי הוד כבשה את ניקול שוץ, הגברת של האינסטגרם, עכשיו היא גם קוטפת כותרות על השטיח האדום. אנה בלוול, מטעם ערוץ החדשות של שיקאגו שסיקרה את טקס האוסקר, בחרה ללבוש גם היא את השמלה המחורזת של המעצבת הישראלית.
השמלה מחוזרת ורקומה בעבודת יד בגזרת גיטרה ובגוון ניוד, ונותנת מראה של שנות ה-20, "השמלה הזו מתאימה לכל בחורה שחושקת בשמלה לא לבנה ולא בנאלית, וכמובן שיש לה את הנתונים ללבוש שמלה צמודה", אומרת הוד.
ההחלטה של בלוול ללבוש את השמלה הזו, הפתיעה את הוד והותירה אותה מוחמאת, בדיוק כפי שגילתה ששוץ בחרה בדגם בעיצובה. "לא ידעתי שהיא לובשת שמלה בעיצובי, השמלה הושאלה מבוטיק שאני מוכרת בו בשיקאגו, וזה תמיד מחמיא ונחמד לגלות שמישהי בחרה בדגם שלך מבין כל השמלות", אומרת הוד.
אם תשאלו את הוד למי היא עוד חולמת לעצב, התשובה תהיה לשחקנית הקולנוע רוני מארה, ובדרך שבה ממשיכים להפתיע אותה בהוליווד, אולי זה עוד יקרה.
מי מהמעצבים הישראלים עשה את זה לדעתכם טוב שיותר? רשמו לנו פה בתגובות או בעמוד הפייסבוק של וואלה! מזל טוב